Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου σχετικά με την προώθηση ασφαλούς και διατηρήσιμης κινητικότητας»

(97/C 133/05)

Στις 14 Φεβρουαρίου 1997, και σύμφωνα με το άρθρο 98 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 12 Φεβρουαρίου 1997, με βάση εισηγητική έκθεση του κ. Konz.

Κατά την 343η σύνοδο ολομέλειας (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 94 ψήφους υπέρ, 1 κατά και 2 αποχές.

1. Εισαγωγή

1.1. Όπως είχε ήδη προτείνει σε ανακοίνωση της 6ης Ιουλίου 1994 προς το Συμβούλιο και το Ευρωπαϊκό Κοινοβούλιο (SEC (94) 1106), η Επιτροπή επιθυμεί να δημιουργήσει οριστικά μια νομική βάση για τη θέση του προϋπολογισμού Β2-704, διότι, από το 1993, οι πιστώσεις της θέσης αυτής υπερβαίνουν τακτικά το όριο των 5 εκατομμυρίων ECU.

1.1.1. Βάσει της θέσης αυτής, θα διατεθούν στην Επιτροπή τα μέσα για τη συγχρηματοδότηση της κοινοτικής στρατηγικής, την οποία χάραξε η ίδια στην ανακοίνωσή της για τη «μελλοντική ανάπτυξη της κοινής πολιτικής μεταφορών» (έγγρ. COM (92) 494 τελικό) 7 στόχος της στρατηγικής αυτής είναι η διασφάλιση σταθερής και ασφαλούς κινητικότητας όλων των προσώπων και των αγαθών.

1.1.2. Το Ευρωπαϊκό Κοινοβούλιο, η Οικονομική και Κοινωνική Επιτροπή καθώς και το Συμβούλιο εξέφρασαν θετική γνώμη ως προς τα κυριότερα σημεία της ιδέας αυτής.

1.2. Παράλληλα, η Επιτροπή θα επιθυμούσε να επανεξετασθεί η θέση Β2-702 «Ασφάλεια των μεταφορών», δεδομένου ότι οι τρόποι παρέμβασης, βάσει αυτής της θέσης, παρουσιάζουν σαφείς ομοιότητες με εκείνους της θέσης Β2-704, για την οποία γίνεται λόγος ανωτέρω.

1.3. Το μεγαλύτερο μέρος των δαπανών που πραγματοποιούνται με τις πιστώσεις αυτές, αφορούν συγκεκριμένες δράσεις για την προετοιμασία μιας νομοθετικής πρωτοβουλίας της Επιτροπής, ή είναι αναγκαίες προκειμένου να εξασφαλισθεί η άσκηση του ειδικού ρόλου της ως θεματοφύλακα της Συνθήκης.

1.3.1. Επίσης, κατά την εφαρμογή των κοινοτικών διατάξεων που ισχύουν στον τομέα των μεταφορών, η Επιτροπή συχνά χρειάζεται να εστιάσει την προσοχή της ιδιαιτέρως στη μία ή στην άλλη πτυχή 7 ωστόσο, αυτές οι συγκεκριμένες δράσεις, εάν εξετασθούν μεμονωμένα, δεν μπορούν να θεωρηθούν ως σημαντικές και, συνεπώς, δεν κρίνεται απαραίτητο να δημιουργηθεί μια ειδική νομική βάση. Αυτό ισχύει επίσης και για πειραματικά έργα.

1.4. Η πρόταση απόφασης που υποβάλλει τώρα η Επιτροπή στο Συμβούλιο για το εξεταζόμενο θέμα αφορά, επομένως, μόνο τις σημαντικές δράσεις, τις οποίες η Επιτροπή επιθυμεί να αναλάβει για την καθιέρωση και την περαιτέρω ανάπτυξη της «Κοινής Πολιτικής Μεταφορών» και την προώθηση της ασφάλειας των μεταφορών.

1.4.1. Κατά συνέπεια, η υποβληθείσα πρόταση αφορά μόνο ένα μέρος των πιστώσεων που εγγράφονται ετησίως από τη δημοσιονομική αρχή στις δύο σχετικές θέσεις του προϋπολογισμού.

1.4.2. Τα μέτρα, τα οποία η Επιτροπή έχει παρουσιάσει σε ποσοτικούς όρους, αφορούν κυρίως σαφώς προσδιορισμένες αλλά εξαιρετικά ποικίλες δράσεις, τις οποίες αναλαμβάνουν τρίτοι, τις περισσότερες φορές δημόσιοι και/ή ιδιωτικοί διεθνείς οργανισμοί, με τον καθορισμένο σκοπό να συμβάλουν, σε σημαντικό βαθμό, στην υλοποίηση ή στην καλύτερη διάδοση των κοινοτικών στόχων στον τομέα των μεταφορών.

1.4.3. Κατά κανόνα, η χρηματοδότηση των ανωτέρω δραστηριοτήτων λαμβάνει τη μορφή ενισχύσεων, που έχουν καθορισθεί εκ των προτέρων και οι οποίες δεν υπερβαίνουν το 50 % του συνολικού κόστους του σχεδίου.

1.4.4. Άλλες δράσεις είναι δυνατό να αναλαμβάνονται άμεσα και αποκλειστικά από την Επιτροπή.

2. Γενικές παρατηρήσεις

2.1. Η Οικονομική και Κοινωνική Επιτροπή συμμερίζεται την άποψη της Επιτροπής, σύμφωνα με την οποία, ο προϋπολογισμός της Κοινότητας πρέπει να περιλαμβάνει μια νομική βάση για την περαιτέρω ανάπτυξη της Κοινής Πολιτικής Μεταφορών, ιδίως όσον αφορά την «Εδραίωση και ανάπτυξη μιας κοινής διαρκούς πολιτικής μεταφορών» και την «Ασφάλεια» μέσω των θέσεων του προϋπολογισμού Β2-704 και Β2-702.

2.2. Μέχρι σήμερα, οι πιστώσεις των προαναφερθεισών θέσεων του προϋπολογισμού αναλαμβάνονταν για την υποστήριξη επιλέξιμων μέτρων, χωρίς να έχει εγκρίνει το Συμβούλιο μια νομική βάση.

Κατά την άποψη της Οικονομικής και Κοινωνικής Επιτροπής, η διοικητική πράξη που υποβάλλεται τώρα θα παροτρύνει την Επιτροπή να χρησιμοποιεί τους πόρους που διαθέτει το Ευρωπαϊκό Κοινοβούλιο ακόμη πιο εύστοχα προκειμένου να επιλυθούν τα προβλήματα που αντιμετωπίζονται στις μεταφορές προσώπων και αγαθών, το συντομότερο δυνατό ().

2.3. Κατά την άποψη της Οικονομικής και Κοινωνικής Επιτροπής, είναι απαραίτητο η Επιτροπή να έχει στη διάθεσή της τα αναγκαία μέσα χρηματικής υποστήριξης και την αντίστοιχη νομική βάση, ώστε να είναι σε θέση να υλοποιήσει μέτρα που προβλέπονται στα άρθρα 2 και 3 της πρότασης.

Εξάλλου, είναι προς το συμφέρον όλων να συγκεντρώνει η Επιτροπή τις έγκυρες γνώμες ανεξάρτητων εμπειρογνωμόνων.

2.4. Τέλος, η Οικονομική και Κοινωνική Επιτροπή υπογραμμίζει την υποχρεωτική διάταξη του άρθρου 4, σύμφωνα με την οποία, πριν από κάθε τελική πληρωμή θα πραγματοποιείται εκτενής έλεγχος των υπηρεσιών που παρεσχέθησαν, λαμβανομένων υπόψη των συμβατικών υποχρεώσεων που ανέλαβε ο δικαιούχος και των αρχών της εξοικονόμησης χρημάτων και της χρηστής οικονομικής διαχείρισης.

3. Συμπέρασμα

Η Οικονομική και Κοινωνική Επιτροπή αναμένει με μεγάλη προσδοκία την πρώτη έκθεση της Επιτροπής, η οποία προβλέπεται για το 2001 και αφορά τη χρησιμοποίηση των πιστώσεων καθώς και την αξιολόγηση της συμβολής τους στην επίτευξη των κοινοτικών στόχων (βλ. άρθρο 6 της πρότασης της Επιτροπής).

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Βλ. γνωμοδοτήσεις της ΟΚΕ για τα ακόλουθα θέματα:

- το Πράσινο Βιβλίο για «αντικειμενικές και αποτελεσματικές τιμές στις μεταφορές» (ΕΕ αριθ. C 56 της 24. 2. 1997, σ. 31) 7

- το «Πράσινο Βιβλίο σχετικά με τις επιπτώσεις των μεταφορών στο περιβάλλον» (ΕΕ αριθ. C 313 της 30. 11. 1992, σ. 18) 7

- «εφαρμογή συστημάτων τηλεματικής στις συνδυασμένες μεταφορές σε πανευρωπαϊκό» (ΕΕ αριθ. C 66 της 3. 3. 1997, σ. 27) 7

- το Πράσινο Βιβλίο για το «Δίκτυο των πολιτών» (ΕΕ αριθ. C 212 της 27. 7. 1996, σ. 77) 7

- το «Διευρωπαϊκό δίκτυο μεταφορών» (ΕΕ αριθ. C 397 της 31. 12. 1994, σ. 23) 7

- η «Διαλειτουργικότητα του ευρωπαϊκού δικτύου τρένων μεγάλης ταχύτητας» (ΕΕ αριθ. C 397 της 31. 12. 1994, σ. 23).